ΔΗΜΟΣ ΑΓΙΑΣ ΒΑΡΒΑΡΑΣ

**Γραφείο τύπου ΔΕΛΤΙΟ ΤΥΠΟΥ 9/10/2022**

ΑΚΟΜΑ ΜΙΑ ΑΘΛΙΟΤΗΤΑ ΤΟΥ κ. ΜΙΧΑΛΗ ΓΙΑΓΚΑ ΜΕ ΑΦΟΡΜΗ ΑΥΤΗ ΤΗ ΦΟΡΑ ΤΗΝ ΑΙΜΟΔΟΣΙΑ ΤΟΥ ΔΗΜΟΥ ΜΑΣ

Ακόμη μία κατάπτυστη ανακοίνωση ανήρτησε πριν λίγες ώρες ο κ. Γιάγκας, με αφορμή αυτή τη φορά την Αιμοδοσία του δήμου μας που πρόκειται να πραγματοποιηθεί στις 22 Οκτωβρίου 2022, στον Ιερό Ναό Παναγίας Ελεούσας, σε συνεργασία με το Νοσοκομείο Αλεξάνδρα.

Ο κ. Γιάγκας δεν δίστασε να χρησιμοποιήσει την Αιμοδοσία για λόγους μικpοπρεπούς αντιπολίτευσης και να ισχυριστεί ότι ο δήμος Αγίας Βαρβάρας έσπευσε να ανακοινώσει την ημερομηνία Αιμοδοσίας, αμέσως μετά την ανακοίνωση Αιμοδοσίας του Ιερού Ναού Προφήτη Ηλία, για λόγους ανταγωνισμού.

Η πραγματικότητα απέχει πολύ από τα ψεύδη και τις συκοφαντίες του κ. Γιάγκα που αποτελούν πλέον την καθημερινότητα του.

Ο Δήμος μας επαναλειτούργησε την Δημοτική Τράπεζα Αίματος «Χρήστος Παπαδόπουλος» πριν τρία χρόνια. Κανένα θέμα δεν είχε κάνει προηγουμένως ο κ. Γιάγκας για τη μη λειτουργία της Δημοτικής Τράπεζας και τη μη εξυπηρέτηση των ευάλωτων συμπολιτών μας. Στο πλαίσιο συνεργασίας με το Νοσοκομείο «Αλεξάνδρα» συμφωνήθηκε η Αιμοδοσία να πραγματοποιείται δύο φορές τον χρόνο, Οκτώβριο και Απρίλιο. Μπορεί κανείς να ανατρέξει στις σχετικές ανακοινώσεις του δήμου, ώστε να το διαπιστώσει. Κάθε φορά η προετοιμασία γίνεται τουλάχιστον ένα μήνα πριν. Το ίδιο έγινε και για την αιμοδοσία του Οκτωβρίου 2022.

κ. Γιάγκα το ευαίσθητο θέμα της Αιμοδοσίας δεν προσφέρεται για φτηνή Αντιπολίτευση. Αφήστε τους πολίτες να επιλέξουν να δώσουν αίμα όπου θέλουν, αρκεί να δώσουν αίμα για το καλό των ασθενών και την παροχή βοήθειας σε όσους έχουν ανάγκη.

Είναι προφανές ότι δεν σας έγινε μάθημα ότι χρησιμοποιήσατε την Αντικαρκινική Εταιρεία και τον προληπτικό έλεγχο Μαστογραφιών για προεκλογικούς λόγους, κάτι που οδήγησε τον πρόεδρο της Αντικαρκινικής Εταιρείας να σας καταγγείλει.

Η απελπισία σας κ. Γιάγκα είναι πλέον εμφανής!

**Ο ΑΝΤΙΔΗΜΑΡΧΟΣ**

**ΧΡΗΣΤΟΣ ΒΑΣΙΛΕΙΟΥ**